b"\n_START_ARTICLE_\nSant Gen\xc3\xads de Taradell\n_START_SECTION_\nDescripci\xc3\xb3\n_START_PARAGRAPH_\nL'esgl\xc3\xa9sia de Sant Gen\xc3\xads Taradell es troba al centre de la poblaci\xc3\xb3. \xc3\x89s un temple d'estil barroc que conserva el campanar rom\xc3\xa0nic. L'esgl\xc3\xa9sia \xc3\xa9s d'una sola nau, amb vuit capelles laterals repartides en cada costat, les quals s'obren a la nau amb arcs de mig punt que descansen sobre impostes. Les de la cap\xc3\xa7alera s\xc3\xb3n cobertes amb c\xc3\xbapula esf\xc3\xa8rica amb finestres poligonals de mitja taronja. La nau \xc3\xa9s coberta amb volta de can\xc3\xb3 que descansa damunt impostes decorades amb volutes i finestres a l'arrencada de l'arc que donen llum a la nau. El presbiteri \xc3\xa9s ovalat i presenta portals rectangulars: un s'obre a la sagristia, mentre que l'altre mena a la capella fonda amb c\xc3\xbapula. Als peus hi ha el cor il\xc2\xb7luminat per una gran rosassa amb calats de pedra i vitralls. La fa\xc3\xa7ana t\xc3\xa9 el capcer triangular coronat per unes boles de pedra i les vessants de les capelles laterals s\xc3\xb3n seguides per una forma sinuosa. El portal \xc3\xa9s d'arc carpanell inscrit dines un gran parament de pedra coronat per una forn\xc3\xadcula amb imatge. Al damunt hi ha la gran rosassa i ambd\xc3\xb3s costats s'hi obren finestres amb el mateix arc que el portal. La fa\xc3\xa7ana conserva restes d'uns esgrafiats rogencs damunt blancs que emmarquen els elements de ressalt. Malgrat el deteriorament de la fa\xc3\xa7ana, l'estat de conservaci\xc3\xb3 \xc3\xa9s for\xc3\xa7a bo.\n_START_SECTION_\nCampanar\n_START_PARAGRAPH_\nCampanar de torre de planta quadrada situat al nord-est de l'esgl\xc3\xa9sia parroquial, adossat a la cap\xc3\xa7alera. Consta de planta baixa i quatre pisos i \xc3\xa9s cobert a quatre vessants. Als murs de la planta baixa s'hi marquen lesenes llombardes, elements que segueixen als angles de tota la torre. Els pisos s\xc3\xb3n marcats per arquets cecs i dents de serra. Al primer pis s'obre una finestra d'arc de mig punt a cada fa\xc3\xa7ana, al segon s'hi obren finestres geminades amb columna i capitell mensuliforme i al tercer i quart iguals per\xc3\xb2 de tres arcades. Sota el r\xc3\xa0fec de cada una de les fa\xc3\xa7anes hi ha un gran rellotge esf\xc3\xa8ric. \xc3\x89s constru\xc3\xaft amb gresos grisos amb algunes dents de serra i arquets de pedra semblants a l'esgl\xc3\xa9sia de Santa Eug\xc3\xa8nia. L'estat de conservaci\xc3\xb3, malgrat la restauraci\xc3\xb3, \xc3\xa9s bo.\n_START_SECTION_\nHist\xc3\xb2ria\n_START_PARAGRAPH_\nLes primeres not\xc3\xadcies de l'esgl\xc3\xa9sia parroquial de la vila de Taradelll daten del 950 i al segle XI fou renovada i consagrada de nou. D'aquella \xc3\xa8poca tan sols en queda el record d'una part de campanar. Als segle XV i XVI fou transformada la primitiva esgl\xc3\xa9sia rom\xc3\xa0nica i s'hi afeg\xc3\xad una capella dedicada a la Verge del Roser. Al segle XVII s'hi afegiren dos altars m\xc3\xa9s i el 1654 els francesos saquejaren l'esgl\xc3\xa9sia. L'any 1755 es pos\xc3\xa0 la primera pedra del nou edifici que fou bene\xc3\xaft i adaptat al culte per la Festa Major del 1763, i fou bastida amb l'ajuda econ\xc3\xb2mica dels vigatans/es i pagesos/es en temps del rector Ramon Vila i Grau. L'obra fou dirigida pels arquitectes Josep i Jacint Morat\xc3\xb3. L'altar major fou guarnit amb un retaule del taller dels Ral que malauradament es va perdre amb  un incendi del 1904. No obstant, el taradellencs es van afanyar a reparar els danys  produ\xc3\xafts, per\xc3\xb2, amb tot, durant la Guerra Civil fou de nou malmesa."